Tuulerõuged

Olulised faktid tuulerõugete, selle sümptomite, tüsistuste, riskitegurite, levikumehhanismi, ennetamise ja ravi kohta.

### ****Mis on tuulerõuged?****

Tuulerõuged on äärmiselt sage viirusinfektsioon. See põhjustab üldiselt kergeid sümptomeid ja selle kõige iseloomulikum tunnus on sügelev villiline nahalööve. See tekib enamikul alla 10-aastastest lastest, kes ei ole vaktsineeritud. Pärast tuulerõugetest paranemist säilib viirus organismis (ilma sümptomiteta) ja võib sageli hiljem põhjustada vöötohatist.

Mõned ELi/EMP riigid on lisanud tuulerõugete vaktsiini oma riiklikesse vaktsineerimiskavadesse.

**Mis on tuulerõugete sümptomid?**

Tuulerõugeinfektsiooni sümptomid on selle põhjustatud lööbe tõttu väga äratuntavad. Kõik nahasümptomid võivad esineda korraga. Peopesas ja jalatallal üldjuhul sümptomeid ei esine.  Pärast nakatumist tekivad inimestel mitmesugused sümptomid:

* palavik
* väsimus
* peavalu
* kõhuvalu
* nahalööve
* nahaalused vedelikuga täidetud muhud
* villide purunemisel tekkinud kärnad
* laiguline nahk
* koorikuga täpid
* nahaarmid

**Mis on tuulerõugete tüsistused?**

Tuulerõugeid esineb kõige sagedamini lastel ja need kaovad tavaliselt iseenesest. Täiskasvanutel, eelkõige rasedatel ja nõrgenenud immuunsüsteemiga inimestel, võivad need põhjustada siiski raskemaid sümptomeid ja tüsistusi. Tüsistused on väga haruldased ja võivad olla näiteks järgmised:

* naha või vere bakterinfektsioon
* pneumoonia (kopsude infektsioon ja põletik)
* verehüübeprobleemid
* maksaprobleemid
* entsefaliit (peaaju turse ja põletik)
* tserebelliit (põletikuline sündroom, mis põhjustab peaaju talitlushäireid)

**Kuidas tuulerõuged levivad?**

Tuulerõugeid põhjustav viirus on väga nakkav: 96% inimestest, kes ei ole vaktsineerimise või varasema infektsiooni tõttu immuunsed, nakatub pärast kokkupuudet. Tuulerõuged levivad füüsilise kontakti või õhu sissehingamise kaudu nakatunud isiku läheduses või nakatunud isiku puudutatud pindade kaudu.

### ****Kes võib nakatuda tuulerõugetesse?****

Igal inimesel mis tahes vanuses võib tekkida tuulerõugeinfektsioon, kuid see on kõige sagedam vaktsineerimata alla 10-aastastel lastel.

Tuulerõuged tekitavad suuremat riski rasedatele, sest neil tekib infektsiooni tagajärjel suurema tõenäosusega raske haigus ja tüsistused. Samuti võivad need suurendada raseduse katkemise riski ja levida sündimata lapsele – seda seisundit nimetatakse kaasasündinud tuulerõugeteks. Kaasasündinud tuulerõuged esinevad harva, kuid võivad põhjustada raskeid eluaegseid füüsilisi ja intellektipuudeid.

### ****Kuidas tuulerõugeid ennetada?****

Tõhusaim tuulerõugete ennetusviis on vaktsineerimine. Tuulerõugevaktsiin on osa laste vaktsineerimise kavast teatud ELi/EMP liikmesriikides.

Kokkupuute vältimine inimestega, kellel on tuulerõuged või vöötohatis (mida põhjustab sama viirus) võib vähendada viirusega nakatumise riski. Tuulerõugetega inimesed võivad neid levitada juba päevi enne tüüpilise lööbe tekkimist, mis raskendab haigete vältimist.

### ****Kuidas tuulerõugeid ravitakse?****

Et tuulerõuged paranevad tavaliselt iseenesest, ei ole eriravi vaja, sest inimesed taastuvad ise. Leevendusmeetmetena võib kasutada palavikku alandavaid käsimüügiravimeid või lööbe sügelemist vähendavaid salve. Soovitatav on vältida nahakahjustuste kraapimist, et ei tekiks arme.

Alla 18-aastastele lastele/teismelistele ei tohi kunagi anda aspiriini, kui neil on tuulerõuged, sest see võib põhjustada ohtlikku seisundit Reye sündroomi.